На основу члана 138. Закона о спорту („Службени гласник Републике Србије", број 10/2016) и члана 37. Статута Града Ниша ("Службени лист Града Ниша", број 88/2008),

Скупштина Града Ниша, на седници од \_\_\_\_\_\_\_\_\_ 2016. године, донела је

**О Д Л У К У**

**О ИЗМЕНАМА И ДОПУНАМА ОДЛУКЕ**

**О ОСТВАРИВАЊУ ПОТРЕБА И ИНТЕРЕСА ГРАЂАНА**

**У ОБЛАСТИ СПОРТА У ГРАДУ НИШУ**

Члан 1.

У Одлуци о остваривању потреба и интереса грађана у области спорта у Граду Нишу („Службени лист Града Ниша“, број 83/2012 и 67/2013), члан 2. мења се и гласи:

„Члан 2.

У буџету Града обезбеђују се средства за остваривање потреба и интереса грађана у области спорта у Граду, у складу са Законом о спорту, („Службени гласник Републике Србије", број 10/2016), (у даљем тексту: Закон) и то за:

1) подстицање и стварање услова за унапређење спортске рекреације, односно бављења грађана спортом, посебно деце, омладине, жена и особа са инвалидитетом;

2) изградња, одржавање и опремање спортских објеката на територији Града, а посебно јавних спортских терена у стамбеним насељима или у њиховој близини и школских спортских објеката, и набавка спортске опреме и реквизита;

3) организација спортских такмичења од посебног значаја за Град;

4) обезбеђење услова и организовање спортских кампова за спортски развој талентованих спортиста и унапређење квалитета стручног рада са њима;

5) учешће спортских организација са територије Града у домаћим и европским клупским такмичењима;

6) физичко васпитање деце предшколског узраста и школски спорт (унапређење физичког вежбања, рад школских спортских секција и друштава, општинска, градска и међуопштинска школска спортска такмичења и др.);

7) делатност организација у области спорта чији је оснивач Град;

8) делатност организација у области спорта са седиштем на територији Града које су од посебног значаја за Град;

9) унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;

10) стипендирање за спортско усавршавање категорисаних спортиста, посебно перспективних спортиста;

11) спречавање негативних појава у спорту (допинг, насиље и недолично понашање, намештање спортских резултата и др.);

12) едукација, информисање и саветовање грађана, спортиста и осталих учесника у систему спорта о питањима битним за одговарајуће бављење спортским активностима и делатностима;

13) периодична тестирања, сакупљање, анализа и дистрибуција релевантних информација за адекватно задовољавање потреба грађана у области спорта на територији јединице локалне самоуправе, истраживачко-развојни пројекти и издавање спортских публикација;

14) унапређивање стручног рада учесника у систему спорта са територије Града и подстицање запошљавања висококвалификованих спортских стручњака и врхунских спортиста;

15) рационално и наменско коришћење спортских сала и спортских објеката у државној својини чији је корисник Град и спортских објеката у својини Града кроз одобравање њиховог коришћења за спортске активности и доделу термина за тренирање учесницима у систему спорта;

16) награде и признања за постигнуте спортске резултате и допринос развоју спорта.“

Члан 2.

У члану 3. став 1. мења се и гласи:

„Потребе и интереси грађана у области спорта из члана 2. ове одлуке остварују се кроз финансирање или суфинансирање програма и то:

1. За тачке 1), 2), 3), 5), 6) 8), 10), 12) 13), 14) и 16) на годишњем нивоу (у даљем тексту: годишњи програм);

2. За тачке 4), 9) и 11) по јавном позиву (у даљем тексту: посебни програм).“

Став 4. брише се, a став 5. постаје став 4.

Члан 3.

У члану 4. став 2. мења се и гласи:

„Правилником о поступку одобравања програма којима се остварују потребе и интереси грађана у области спорта у Граду Нишу (у даљем тексту:Правилник), који доноси управa надлежна за послове спорта (у даљем тексту:Управа), детаљније се разрађују ближа мерила, критеријуми и начин одобравања програма и доделе средстава; изглед и садржина предлога програма и документације која се уз предлог подноси; садржина и изглед извештаја о реализацији и контроли реализације одобрених програма и друга питања којима се ближе уређује поступак одобравања програма и доделе средстава из буџета Града.“

Члан 4.

Члан 5. мења се и гласи:

„Предлог свог годишњег и посебног програма и годишњих програма организација у области спорта са седиштем на територији Града подноси територијални спортски савез.

Предлог годишњег програма из члана 2. тачка 2. ове одлуке подноси власник, односно корисник земљишта или спортског објекта уз сагласност власника земљишта, односно спортског објекта.

Предлоге посебних програма по јавном позиву могу да подносу и носиоци тих програма, осим програма из члана 2. тачка 4. ове одлуке, које подноси територијални спортски савез.

Предлози годишњих и посебних програма састоје се из једне или више програмских целина, укључујући и самосталну програмску целину која се односи на активности повезане са спортом деце, а подносе се одвојено за сваку од области из члана 3. став 1. ове одлуке.“

Члан 5.

У члану 7. став 3. и члану 38. став 3. речи: „средствима јавног информисања“ бришу се.

Члан 6.

У члану 8. став 1. тачка 1), после речи: „регистар“ додају се речи: „и националну евиденцију“.

У ставу 2. тачка 2), после речи: „рачуна“ додају се речи: „у тренутку аплицирања, закључења уговора о реализацији програма и пребацивања буџетских средстава на рачун“.

Члан 7.

У члану 11. став 3. мења се и гласи:

„У трећој фази се врши оцена програма према ближим и посебним мерилима и критеријумима, детаљније разрађеним и утврђеним Правилником за програме из члана 2. тачка 5) ове одлуке и члана 2. тачке 1), 2), 3), 5), 6), 8), 12), 13) и 14) ове одлуке“.

Члан 8.

У члану 12. став 1. после речи: „чланове“ додаје се зарез и речи: „поред представника из реда запослених у Управи,“.

У ставу 2. реч : „шест“ замењује се речју: „осам“.

Члан 9.

У члану 13. после става 2. додају се нови ставови 3, 4, и 5. који гласе:

„Једној спортској организацији не може се одобрити више од 20% средстава од укупне суме средстава буџета Града предвиђених за финансирање програма из области спорта, с тим да се трошкови програма којима се задовољавају потребе и интереси грађана у области спорта морају односити, по правилу, најмање 15% на активности повезане са спортом деце.

Потребе грађана из члана 2. тачке 1), 2) и 6) ове одлуке имају приоритет при избору програма којим се задовољавају потребе грађана уобласти спорта у Граду, односно други програми могу бити одобрени тек након што се задовоље потребе грађана из члана 2. тачке 1), 2) и 6) ове одлуке.

При одобравању програма из члана 2. тачка 2) ове одлуке приоритет имају програми који се односе на спортске објекте који су од значаја за Град, односно спортске објекте са већом категоријом у складу са Националном категоризацијом спортских објеката, спортске објекте којима се обезбеђује боља регионална покривеност или спортске објекте потребне за организацију великог међународног спортског такмичења.“

Члан 10.

Члан 14. мења се и гласи:

„Финансијски план (буџет) програма предвиђен предлогом програма треба да буде:

1) остварив и објективан - да су планирани реални износи по свим изворима средстава и врстама трошкова;

2) обухватан - да садржи све трошкове програма из свих извора финансирања;

3) структуриран - да је тако формулисан да у потпуности прати захтеве прописаног обрасца за израду програма;

4) уравнотежен - у односу на планиране трошкове;

5) тачан и реалан - по свим врстама трошкова.

Финансијски план за реализацију програма састоји се из непосредних трошкова реализације програма, односно пројекта у вези зарада и хонорара лица ангажованих на непосредној реализацији програма, материјалних трошкова и административних трошкова реализације програма (оправдани директни трошкови) и додатних оправданих трошкова носиоца програма, односно пројекта (оправдани индиректни трошкови) који не могу бити већи од 15% од оправданих директних трошкова.“

Члан 11.

У члану 15. став 1, члану 19. став 1, члану 20. став 1. и члану 21. реч и број: „тачка 8)“ замењују се речју и бројевима: „тачке 5) и 8).“.

Члан 12.

У члану 16. став 1. и члану 22, после речи: „тачке“ бројеви: „1, 3, 4, 5, 6, 7, 9, 11, 12, 13 и 14“ замењују се бројевима: „1), 2), 3), 5), 6), 10), 12), 13) и 14)“.

Члан 13.

У члану 18. став 2. после тачке 4) додаје се нова тачка 5) која гласи:

„ 5) други програми су приоритетнији, у складу са чланом 13. став 2. ове одлуке.“

Став 4. мења се и гласи:

„За програме из члана 2. тачка 5). ове одлуке, који по ближим критеријумима из члана 15. став 1. ове одлуке остваре 60 и више бодова, средства из буџета Града се преносе у једнаким месечним ратама, за програме који остварe од 30 до 59 бодова, квартално, а за програме који остваре мање од 30 бодова, средства се преносе у складу са динамиком реализације програма.“

После става 4. додаје се нови став 5. који гласи:

„За одобрене програме из члана 2. тачка 8). ове одлуке средства из буџета Града се преносе у једнаким месечним ратама.“

Члан 14.

Члан 23. мења се и гласи:

„О одобрењу годишњих и посебних програма и висини износа средстава која се додељују носиоцима програма, Градоначелник одлучује решењем.

Решење о одобрењу програма доноси се за сваког носиоца програма посебно.

Уколико су решењем из става 2. овог члана носиоцу програма за реализацију одобреног програма додељена мања средства од средстава наведених у финансијском

плану програма, носилац програма је обавезан да пре закључења уговора о реализовању програма усклади план реализације програма са висином додељених средстава и да достави Управи допуну, односно измену предложеног, у року од 8 дана од дана доставе решења, а у противном ће се сматрати да је одустао од закључења уговора.

Градско веће, на предлог Комисије, сваке године може решењем одредити спортске организације од посебног значаја за унапређивање и развој спорта на територији Града.

Критеријуми на основу којих Комисија предлаже спортске организације из става 4. овог члана су :популарност спорта на градском, националном и међународном плану; масовност такмичарског и рекреативног бављења спортом на градском, националном и међународном плану; допринос афирмацији Града на националном и међународном плану; традиција спортске организације у Граду; број такмичарских екипа у редовном систему такмичења; број ангажованих стручњака са адекватним образовањем и постигнути резултати на међународним клупским такмичењима.

Само спортске организације из става 4. овог члана могу аплицирати за суфинансирање активности из члана 2. тачка 8) ове одлуке.

За суфинансирање активности спортских организација из става 4. овог члана може се определити највише 70% од укупне суме средстава опредељене буџетом Града за финансирање програма из области спорта.“

Члан 15.

У члану 24. став 2. број: „15“ замењује се бројем: „30“.

После става 3. додаје се нови став 4. који гласи:

„Предмет управног спора из става 3. овог члана не може бити износ добијених средстава по основу годишњих и посебних програма, односно пројеката.“

Члан 16.

У члану 25. став 1. и члану 42. став 1. бришу се речи: „ или лице које он овласти“.

Члан 17.

У члану 28. после става 3. додаје се нови став 4. који гласи:

„Град може обуставити даље финансирање програма односно једнострано раскинути уговор о реализовању програма, ако носилац одобреног програма, не достави извештај у року предвиђеном уговором.“

Став 4. постаје став 5.

Члан 18.

У члану 36. став 1. мења се и гласи:

„У буџету Града обезбеђују се средства за стипендије за спортско усавршавање спортиста аматера који су категорисани у складу са Законом и Националном категоризацијом спортиста, посебно као перспективни спортисти, осим врхунских спортиста и спортиста са посебним заслугама за развој спорта у Републици Србији који су остварили право на стипендију средствима из буџета републике Србије.“

Члан 19.

У члану 39. после речи: „савези“ ставља се тачка и бришу речи: „и спортске организације“.

Члан 20.

У члану 51. став 2. мења се и гласи:

„Предлог за доделу награда из става 1. овог члана могу поднети територијални грански спортски савези или територијални спортски савез.“

Члан 21.

После члана 52. додаје се нова глава *IX* aи члан 52а који гласи:

***„IX a НАДЗОР***

*Члан 52а*

Надзор над применом Закона и прописа донетих на основу Закона и инспекцијски надзор на територији Града, осим изузетака прописаних Законом, као и надзор над применом ове одлуке и градских прописа донетих на основу ове одлуке, врши Управа, преко градског спортског инспектора.“

Члан 22.

Члан 54. мења се и гласи:

„Средства за остваривање потреба и интереса грађана у области спорта у Граду, у складу са овом одлуком, додељиваће се почев од 01.01.2017. године.“

`

Члан 23.

.

После члана 57. додаје се нови члан 57а. који гласи:

„Члан 57а

Овлашћује се Служба за послове Скупштине Града да сачини пречишћен текст ове одлуке.“

Члан 24.

Ова одлука ступа на снагу наредног дана од дана објављивања у "Службеном листу Града Ниша".

Број:\_\_\_\_\_\_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_\_

**СКУПШТИНА ГРАДА НИША**

Председ

**Председник**

\_\_\_\_\_\_\_\_\_\_\_\_\_\_\_\_\_\_\_\_

**мр Раде Рајковић**

**О б р а з л о ж е њ е**

Правни основ за доношење ове Одлуке садржан је у члану 138. став 2. Закона о спорту („Службени гласник Републике Србије", број 10/2016), којим је прописано да „Јединица локалне самоуправе преко надлежних органа уређује ближе услове, критеријуме и начин и поступак доделе средстава из буџета јединице локалне самоуправе, односно одобрење програма за задовољавање потреба грађана у области спорта на територији јединице локалне самоуправе и начин јавног објављивања података о предложеним програмима за финансирање, одобреним програмима и реализацији одобрених програма.“

Истим Законом, у члану 138. став 1. прописано је: „Одредбе овог закона и подзаконских аката донетих на основу овог закона које се односе на услове, критеријуме и начин одобрења програма и пројеката, односно финансирање делатности којима се остварује општи интерес у области спорта, закључење уговора, подношење извештаја,контролу реализације и обавезу враћања добијених средстава, сходно се примењују и на програме, односно делатности којима се задовољавају потребе грађана у области спорта у јединицама локалне самоуправе“.

Поступајући у складу са законском обавезом из члана 182. став 2. Министарство омладине и спорта је донело Правилник о одобравању и финансирању програма којима се остварује општи интерес у области спорта („Службени гласник РС”, број 464/2016). Овим подзаконским актом прописани су критеријуми и начин одобравања програма којима се остварује општи интерес у области спорта и доделе средстава из буџета Републике Србије, изглед и садржина предлога програма и документације која се уз предлог подноси, садржина и изглед извештаја о реализацији програма и начин и поступак контроле реализације одобрених програма.

Овом одлуком Град Ниш врши усаглашавање својих важећих прописа у области спорта са поменутом законском и подзаконском регулативом.

За остваривање потреба и интереса грађана у области спорта у Граду Законом и овом одлуком, у односу на предходне прописе, другачије је формулисано 16 области и другачије су опредељене на годишње и посебне програме по јавном позиву. Тако, примера ради, по новом Закону обезбеђење услова и организовање спортских кампова које је спадало у годишње, сада спада у посебне програме, а учешће спортских организација у европским клупским такмичењима које је било посебни програм, сада спада у годишње програме.

Најзначајнија новина је у предлагању доделе и одлучивању о средствима за спортске организације од посебног значаја за унапређивање и развој спорта на територији Града. И ова област се сада пројектно финансира јер спада у годишње програме, о којима одлучује Градско веће, на предлог Комисије, а не као до сада Градоначелник.

Такође је прецизиран услов за носиоца програма у вези са блокадом рачуна јер је прописано да рачун не сме бити у блокади у тренутку аплицирања, закључења уговора о реализацији програма и пребацивања буџетских средстава на рачун, што је отклонило недоумице и различито тумачење у досадашњој пракси.

Овом одлуком су, у складу са Законом, на нов начин регулисана и друга питања у вези финансирања програма.Тако је прописано да се једној спортској организацији не може одобрити више од 20% средстава од укупне суме средстава опредељене буџетом Града за финансирање програма из области спорта, с тим да се трошкови програма којима се задовољавају потребе и интереси грађана у области спорта морају односити, по правилу, најмање 15% на активности повезане са спортом деце. Ово из разлога поштовања приоритета у задовољавању потреба грађана у области спорта прописаних и ранијим законом, националном стратегијом развоја спорта, Програмом развоја спорта за Град Ниш и свим осталим прописима у овој области.

Пооштрена је и санкција према спортским организацијама у случају непоштовања уговорне обавезе која се односи на доставу извештаја о реализовању програма у прописаном року. Наиме, у том случају Град може обуставити даље финансирање, односно једнострано раскинути уговор.

Овом одлуком прописана је и законска обавеза јединице локалне самоуправе да надлежни орган врши надзор, сем постојећег буџетског, и увођењем институције градског спортског инспектора. Надзор над применом Закона и подзаконских прописа, ове одлуке и градских прописа донетих на основу ове одлуке, вршиће градски спортски инспектор, као поверени посао у границама надлежности прописаним Законом.

На крају, ова одука даје правни основ за доношење правилника којим ће бити прописани критеријуми, мерила и начин одобравања програма којим се остварују потребе и интереси грађана у области спорта у Граду Нишу и доделе средстава. Саставни део правилника су апликациони формулари чија је форма обавезна приликом пријављивања програма, па је то разлог да ова одлука ступи на снагу наредног дана од дана објављивања у „Службеном листу Града Ниша“. Ово је потребно да би се оцењивање програма од стране Комисије завршило до краја ове календарске године, а са суфинансирањем одобрених програма започело почетком наредне године, како је овом одлуком и предвиђено.

На основу изложеног, предлаже се доношење Одлуке изменама и допунама

Одлуке о остваривању потреба и интереса грађана у области спорта у Граду Нишу.

Начелник

Управе за омладину и спорт

Горан Ђорђевић

**ЧЛАНОВИ ОДЛУКЕ О ОСТВАРИВАЊУ ПОТРЕБА И ИНТЕРЕСА ГРАЂАНА У ОБЛАСТИ СПОРТА У ГРАДУ НИШУ КОЈИ СЕ МЕЊАЈУ ИЛИ ДОПУЊУЈУ**

Члан 2.

**У буџету Града обезбеђују се средства за остваривање потреба и интереса грађана у области спорта у Граду, у складу са Законом о спорту, (у даљем тексту: Закон) и то за:**

**1) подстицање и стварање услова за унапређење спорта за све, односно бављења грађана спортом, посебно деце, омладине, жена и особа са инвалидитетом;**

**2) изградњу, одржавање и опремање спортских објеката на територији Града, а посебно јавних спортских терена у стамбеним насељима или у њиховој близини и школских спортских објеката, и набавка спортске опреме и реквизита;**

**3) организацију спортских такмичења од посебног значаја за Град;**

**4) спортски развој талентованих спортиста и унапређење квалитета стручног рада са њима;**

**5) учешће спортских организација са територије Града у европским клупским такмичењима;**

**6) предшколски и школски спорт (рад школских спортских секција и друштава, општинска, градска и међуопштинска школска спортска такмичења и др.);**

**7) делатност организација у области спорта чији је оснивач или члан Град;**

**8) активности спортских организација, спортских друштава, удружења, територијалних спортских савеза, гранских спортских савеза у зависности од тога да ли је спортска грана од значаја за Град, која је категорија спортске гране, колико спортиста окупља, у којој мери се унапређује стручни рад, у ком рангу такмичења спортска организација учествује и у којој мери се повећава обухват бављења грађана спортом;**

**9) унапређење заштите здравља спортиста и обезбеђивање адекватног спортско-здравственог образовања спортиста, посебно младих, укључујући и антидопинг образовање;**

**10) стипендирање за спортско усавршавање категорисаних спортиста, посебно перспективних спортиста;**

**11) спречавање негативних појава у спорту;**

**12) едукацију, информисање и саветовање грађана, спортиста и осталих учесника у систему спорта о питањима битним за одговарајуће бављење спортским активностима и делатностима;**

**13) периодична тестирања, сакупљање, анализа и дистрибуција релевантних** **информација за адекватно задовољавање потреба грађана у области спорта у Граду, истраживачко-развојне пројекте и издавање спортских публикација;**

**14) унапређивање стручног рада учесника у систему спорта са територије Града и подстицање запошљавања висококвалификованих спортских стручњака и врхунских спортиста;**

**15) рационално и наменско коришћење спортских сала и спортских објеката у државној својини чији је корисник Град, кроз одобравање њиховог коришћења за спортске активности и доделу термина за тренирање учесницима у систему спорта;**

**16) награде и признања за постигнуте спортске резултате и допринос развоју спорта.**

Члан 3.

**Потребе и интереси грађана у области спорта из члана 2. ове oдлуке остварују се кроз финансирање или суфинансирање програма и то:**

**1. За тачке 1, 3, 4, 6, 8, 12, 13 и 14 на годишњем нивоу (у даљем тексту: годишњи програм);**

**2. За тачке 5, 7, 9, 10 и 11 по јавном позиву (у даљем тексту: посебни програм).**

Средства за остваривање потреба и интереса грађана у области спорта у Граду распоређују се програмом расподеле средстава по наменама.

Програм расподеле средстава из става 2. овог члана доноси Градоначелник Града Ниша (у даљем тексту: Градоначелник).

**Средства за остваривање потреба и интереса грађана из члана 2. тачка 2 ове oдлуке распоређују се програмом капиталног инвестирања који доноси управа надлежна за послове спорта (у даљем тексту: Управа) уз сагласност Градоначелника**.

Корисници средстава из става 1. овог члана остварују приходе и из донација, спонзорстава, сопствених прихода и других извора у складу са законом.

Члан 4.

Поступак подношења програма, оцене и одобравања програма, доделе средстава за остваривање потреба и интереса грађана у области спорта, извештавања и контроле реализације одобрених програма, водиће се у складу са Законом, Правилником о одобравању и финансирању програма којима се остварује општи интерес у области спорта и другим подзаконским актима министарства надлежног за послове спорта и овом oдлуком.

**Правилником о поступку одобравања програма којима се остварују потребе и интереси грађана у области спорта у Граду Нишу, који доноси Управa (у даљем тексту:Правилник), детаљније се разрађују ближа мерила, критеријуми и начин одобравања програма и доделе средстава; изглед и садржина предлога програма и документације која се уз предлог подноси; садржина и изглед извештаја о реализацији и контроли реализације одобрених програма и друга питања којима се ближе уређује поступак одобравања програма и доделе средстава из буџета Града.**

На Правилник из става 2. овог члана сагласност даје Градоначелник на предлог Градског већа Града Ниша (у даљем тексту:Градско веће).

Члан 5.

**Предлози годишњих и посебних програма подносе се према програмском календару у складу са Законом.**

**Предлог свог годишњег програма и програма својих чланова подноси територијални спортски савез.**

**Носиоци програма, који поднесу годишњи програм којим су обухваћени и посебни програми, не могу за исте активности да поднесу и посебан програм по јавном позиву.**

**Предлоге посебних програма по јавном позиву подносе носиоци тих програма.**

Члан 7.

Јавни позив за предлагање посебних програма којима се остварују потребе и интереси грађана у области спорта на територији Града расписује Градоначелник.

У јавном позиву наводе се битни услови и критеријуми које треба да испуне предложени програми, а посебно: предмет јавног позива, рок до кога морају бити поднети предлози програма и орган коме се подносе, место, време и лице код кога се може добити документација у вези са јавним позивом, датум обавештавања носиоца програма о одобреним програмима, крајњи рок до кога морају бити употребљена добијена средства и друга питања у вези са јавним позивом.

Јавни позиви и јавна обавештења у смислу ове одлуке објављују се на званичном сајту Града, **средствима јавног информисања** и огласној табли органа и служби Града.

Члан 8.

Носилац програма мора да:

**1) буде уписан у одговарајући регистар у складу са Законом;**

2) искључиво или претежно послује на недобитној основи, ако Законом није другачије одређено;

3) да има седиште на територији Града;

4) да је директно одговоран за реализацију програма;

5) да је претходно обављао делатност у области спорта најмање годину дана;

6) да је са успехом реализовао претходно одобрене програме, осим у случају да програм подноси први пут;

7) да испуњава услове за обављање спортских активности и делатности које су у вези са предлогом програма у складу са Законом и

8) располаже капацитетима за реализацију програма.

Носилац програма не може да:

1) буде у поступку ликвидације, стечаја и под привременом забраном обављања делатности;

**2) има блокаду пословног рачуна, пореске дугове или дугове према организацијама социјалног осигурања и**

3) буде у последње две године правноснажном одлуком кажњен за прекршај или привредни преступ у вези са његовом делатношћу.

Члан 11.

У другој фази се врши оцена програма на основу Табеле вредновања прописане Правилником.

Само предлози програма који буду вредновани са више од 60 бодова по Табели вредновања, биће узети у даље разматрање и вредновани у погледу испуњености ближих критеријума.

**У трећој фази се врши оцена програма према ближим и посебним мерилима и критеријумима, детаљније разрађеним и утврђеним Правилником за програме из члана 2. тачка 8 ове одлуке и члана 2. тачке 1, 3, 4, 5, 6, 7, 9, 11, 12, 13 и 14 ове одлуке.**

Члан 12.

За оцену годишњих и посебних програма у другој и трећој фази, Градоначелник образује Комисију за оцену програма у области спорта којима се остварују потребе и интереси грађана у области спорта у Граду (у даљем тексту: Комисија), чије чланове именује из реда територијалног спортског савеза, истакнутих спортских стручњака или лица која су се истакла радом у области спорта.

Комисија има председника и **шест** чланова.

Решењем о образовању Комисије одређује се њен делокруг рада, председник и друга питања од значаја за рад Комисије.

Комисија може, за предлоге програма код којих постоји потреба за додатним информацијама или интервенцијама, да тражи додатно објашњење од подносиоца, односно носиоца програма.

Комисија може у поступку оцењивања програма преговарати са носиоцима програма.

Комисија може о одређеном питању да прибави стручно мишљење од стране истакнутих стручњака или одговарајућих организација.

Стручне, организационе и административно-техничке послове за потребе Комисије обавља Управа.

Члан 13.

Програми се суфинансирају у висини и под условима који обезбеђују да се уз најмањи утрошак средстава из буџета Града постигну намеравани резултати.

При одобравању програма, приоритет имају програми који су структурне и развојне природе, а између програма организовања, односно учешћа на спортским приредбама, приоритет имају програми који се односе на спортске приредбе вишег ранга.

Члан 14.

**Буџет програма предвиђен предлогом програма треба да буде:**

**1) остварив - у смислу реалних износа који се планирају по свакој буџетској ставци (стварне цене и стандардне тарифе) и у смислу капацитета организације носиоца програма;**

**2) обухватан - треба да укључи и покрије све трошкове програма и прикаже учешће свих извора финансирања;**

**3) структуриран - да је тако формулисан да у потпуности прати захтеве прописаног обрасца за израду програма;**

**4) избалансиран - посебно у односу на допуштене трошкове и**

**5) прецизан.**

Члан 15.

Програме из члана 2 тачка **8** ове одлуке, Комисија оцењује према следећим ближим критеријумима:

1) статус спорта на националном и међународном плану;

2) традиција спортске организације у Граду;

3) ранг такмичења;

4) постигнути резултати;

5) број такмичарских екипа у редовном систему такмичења и

6) број ангажованих стручњака са адекватним образовањем.

Комисија ће приликом оцене програма, осим броја бодова које је спортска организација остварила применом критеријума и мерила из става 1 овог члана, узети у обзир и следеће посебне критеријуме и мерила:

1) број неопходних такмичења које прописује надлежни грански савез;

2) обавезан број такмичара који учествују у такмичењима према пропозицијама надлежног гранског савеза и

3) висина средстава за набавку неопходне спортске опреме која се користи за такмичења у одређеној спортској грани.

Ближи и посебни критеријуми из става 1 и 2 овог члана, као и број бодова, детаљније се разрађују и утврђују Правилником.

Члан 16.

Програме из члана 2 тачке **1, 3, 4, 5, 6, 7, 9, 11, 12, 13 и 14**  ове одлуке, Комисија оцењује према следећим ближим критеријумима:

1) квалитет програма;

2) могућност квалитетне реализације програма;

3) утицај програма на развој, афирмацију и унапређење спорта у Граду;

4) могућност реализације програма у току једне буџетске године и

5) сразмера између могуће реализације циљева програма и трошкова његове реализације.

Ближи и посебни критеријуми из става 1 овог члана детаљније се разрађују и утврђују Правилником.

Уколико буџет програма није одговарајући, може се кориговати у поступку преговарања.

Члан 18.

Носиоцу програма неће се одобрити програм у поступку доделе средстава, ако је:

1) био у конфликту интереса;

2) намерно или с крајњом непажњом лажно приказао податке тражене у обрасцима за подношење програма или ако је пропустио да да све потребне информације;

3) покушао да дође до поверљивих информација или да утиче на Комисију или Управу, током евалуационог периода или неког претходног поступка доделе средстава.

Предлог да се програм не прихвати и не одобре средства, Комисија даје у случајевима да:

1) програм није довољно релевантан са становишта остваривања потреба и интереса грађана у области спорта и остваривања циљева утврђених Стратегијом развоја спорта;

2) финансијске и оперативне могућности носиоца програма нису довољне;

3) је програм добио мањи број бодова током техничко-финансијске процене (процена квалитета предлога програма) у односу на одабране предлоге програма и

4) резултати преговора нису имали позитиван исход.

Члан 19.

По извршеној оцени приспелих програма из члана 2 тачка **8** ове одлуке, применом критеријума из члана 15 ове одлуке, детаљније разрађених Правилником, Комисија сачињава предлог одобравања програма и доставља га Градском већу, које предлаже Градоначелнику одобравање или неодобравање програма.

Предлог из става 1 овог члана садржи преглед свих пристиглих програма са предлогом „предлаже се одобравање програма" или „не предлаже се одобравање програма", листу остварених бодова по ближим и листу остварених бодова по посебним критеријумима.

Актом којим предлаже одобравање програма, Градско веће предлаже и износ средстава којим ће се суфинансирати програми, а у складу са програмом расподеле средстава из члана 3 став 2 ове одлуке.

За програме који по ближим критеријумима из члана 15 став 1 ове одлуке остваре 60 и више бодова, средства из буџета Града се преносе једном месечно, за програме који остварe од 30 до 59 бодова квартално, а за програме који остваре мање од 30 бодова, средства се преносе у складу са динамиком реализације програма.

Члан 20

Износ средстава опредељених за финансирање одобрених програма из члана 2 тачка **8** ове одлуке, добија се тако што се укупан број бодова који оствари носилац програма по листи бодовања множи вредношћу бода.

Вредност бода одређује се тако што се износ средстава опредељених програмом расподеле средстава из члана 3 став 2 ове одлуке за намену из става 1 овог члана, дели укупним бројем бодова који су остварили носиоци програма.

Члан 21.

У случају да се у програму, у оквиру једне спортске игре у истом рангу такмичења нађу три спортске организације из члана 2 тачка **8** ове одлуке, програми сваке од њих се суфинансирају са 50% од средстава која би остварили према броју остварених бодова, а уколико се у истом рангу такмичења нађу четири спортске организације, програми сваке од њих суфинансирају се са 40% од средстава која би остварили према броју остварених бодова.

Члан 22.

По извршеној оцени програма из члана 2 тачке **1, 3, 4, 5, 6, 7, 9, 11, 12, 13 и 14** ове одлуке, Комисија, применом критеријума из члана 16 ове одлуке, у складу са Правилником, сачињава предлог програма који се одобравају или не одобравају са износом средстава за суфинансирање одобрених програма и доставља га Градском већу, које предлаже Градоначелнику одобравање програма.

Члан 23.

**О одобрењу годишњих и посебних програма и висини износа средстава која се додељују носиоцима програма, Градоначелник одлучује решењем.**

**Решење о одобрењу годишњег програма доноси се за сваког носиоца програма посебно.**

**Решење из става 2 овог члана садржи и одобрене посебне програме уколико су поднети уз годишњи програм.**

**Решење о одобрењу посебних програма доноси се збирно за све подносиоце предлога програма.**

**Градоначелник, на предлог Градског већа, решењем може одредити и спортске организације од изузетног значаја за унапређивање и развој спорта на територији Града и утврдити износ стимулативних средстава за суфинансирање њихових програма.**

Члан 24.

Носилац програма који сматра да испуњава утврђене услове и критеријуме, а програм није одобрен и средства нису додељена, може на решење о одобравању програма поднети приговор Градском већу преко Управе, у року од осам дана од дана пријема решења.

По приговору из става 1 овог члана Градско веће доноси решење у року од **15** дана од дана пријема приговора.

Решење из става 2 овог члана је коначно и против њега се може водити управни спор.

Члан 25.

Са носиоцем одобреног програма, Градоначелник, **или лице које он овласти,** закључује уговор о реализовању програма, којим се обавезно уређује: назив и седиште носиоца програма; врста и садржина програма; време реализације програма, односно обављања активности; циљеви и очекивани резултати; висина додељених средстава; временски план употребе средстава; начин надзора над одвијањем реализације програма, обавезе носиоца програма у погледу подношења извештаја о реализацији програма; доказивање реализације програма, наменског коришћења средстава, медијског представљања програма и учешћа Града у његовом финансирању.

Ако се носилац одобреног програма не одазове позиву за закључење уговора у року од осам дана од дана пријема позива, сматраће се да је одустао од предлога програма.

Члан 28.

Носилац одобреног програма је у обавези да Управи, на њен захтев, као и у року који је предвиђен уговором о реализовању програма, а најмање једном годишње, достави извештај са потребном документацијом о остваривању програма или делова програма и коришћењу средстава буџета Града.

Периодични извештај са потребном комплетном документацијом о остваривању програма или делова програма и коришћењу средстава буџета Града се подноси у року од 15 дана по истеку сваког квартала у току реализације програма.

Наредна авансна уплата буџетских средстава се неће уплаћивати оном носиоцу програма који не достави периодични извештај из става 2 овог члана.

Носилац програма је у обавези да у року од 30 дана од завршетка реализације програма достави Управи завршни (коначни) извештај о реализацији програма, са фотокопијама комплетне документације о утрошку средстава, оверене сопственим печатом, проценом постигнутих резултата са становишта постављених циљева (самоевалуација) и са извештајем ревизора о испуњености уговорних обавеза.

Члан 36.

**У буџету Града обезбеђују се средства за стипендирање спортиста који су категорисани у складу са Законом и Националном категоризацијом спортиста, а посебно као перспективни спортисти, осим врхунских спортиста и спортиста са посебним заслугама.**

Кандидат за доделу стипендија мора да испуњава и опште услове и то:

1) да има пребивалиште или боравиште, уколико су избегла или интерно расељена лица, на територији Града најмање годину дана;

2) да је члан спортске организације чије је седиште на територији Града;

3) да није корисник стипендије по другом основу;

4) да није у радном односу;

5) да нема професионални уговор са спортском организацијом (клубом) и

6) да нема више од 26 година.

Члан 38.

Јавни позив за стипендирање спортиста средствима из буџета Града, који расписује Комисија, садржи: опште и посебне услове које кандидати морају да испуне, документацију коју подносе, рок за подношење пријава, орган преко кога се подноси и образац пријаве, начин објављивања резултата јавног позива, рок за улагање приговора на одлуку о стипендирању, случајеве у којима се губи право на стипендију и друга питања од значаја за поступак стипендирања.

Комисија може у јавном позиву да пропише и друге посебне услове.

Јавни позив и одлука Комисије о избору кандидата који остварују право на стипендију објављују се на званичном сајту Града, **средствима јавног информисања** и огласној табли органа и служби Града.

Члан 39.

Предлоге за доделу стипендија могу поднети територијални спортски савез или територијални грански спортски савези **и спортске организације**.

Члан 42.

Градоначелник, **или лице које он овласти**, са изабраним кандидатима потписује уговоре о стипендирању, којима се ближе уређују права и обавезе уговорних страна.

Послове праћења реализације уговора из става 1 овог члана обавља Управа.

Члан 51.

Поред награда из члана 48 ове одлуке, Град може доделити и награде екипи или појединцу за постигнуте резултате на званичним такмичењима од изузетног значаја.

Предлог за доделу награда из става 1 овог члана могу поднети територијални грански спортски савези, територијални спортски савез **или спортске организације.**

Члан 54.

**Средства за остваривање потреба и интереса грађана у области спорта у Граду, у складу са овом одлуком, додељиваће се почев од 1.1.2013. године.**